François Erpelding (Archeolog)

De François ("Franz", genannt Pilla) Erpelding, gebuer de 6. Mäerz 1890 zu Nidderkuer, an do gestuerwen de 25. Oktober 1974, war e lëtzebuergeschen Aarbechter an Amateur-Archeolog.

De Franz Erpelding huet mat 13 Joer ugefaange mat schaffen. Tëscht 1903 an 1918 huet hien ë. a. an de Minièrë vu Lamadelaine geschafft, a vun 1918 bis zu senger Pensioun, 1953, op der Schmelz vun der HADIR zu Déifferdeng."Franz Erpelding aus Niederkorn zur Erinnerung." In: Luxemburger Wort, 127. Jg., n° 294 (24.12.1974), p. 10 (Digitised by the National Library of Luxembourg).

Als autodidakteschen Amateur-Archeolog huet hie säi Liewe laang den Tëtelbierg erfuerscht. Hie war President vun den Déifferdenger Geschichtsfrënn. Vun 1962 u war hie „membre correspondant” vun der historescher Sektioun vum Institut grand-ducal.

D'Kichegeschier, Vasen, Kréi, Amphoren, Urnen, a Skulpturen, souwéi och 190 gallesch respektiv gallo-réimesch an 283 réimesch Mënzen, déi en dobäi fonnt huet, huet hien an engem Privatmusée ausgestallt.T.K.: "Der Titelberg, das luxemburgische Pompeji." In: Escher Tageblatt, 1941. Jg., nº 97 (26.04.1941), p. 14 (Digitised by the National Library of Luxembourg). 1965 huet hie seng archeologesch Sammlung dem Staatsmusée geschenkt.

De Franz Erpelding war och 1906 Grënnungsmember, aktiven Turner, Comitésmember, Trésorier a Vizepresident vum Turnveräin Liberté. 1953 krut hien d'Medail vum Mérite sportif.

Hie gouf zu Nidderkuer begruewen an an där Uertschaft gouf, fir un hien z'erënneren, Op Bréimeschläd eng Strooss no him genannt. D'Rue Franz Erpelding huet de Postcode 4553.Lokalisatioun um Geoportal. 

De Franz Erpelding war de Papp vum René Erpelding, de 5. Mäerz 1925 zu Nidderkuer gebuerFédération des enrôlés de force an de 25. Oktober 1992 zu Déifferdeng gestuerwen, Member vum Déifferdenger Gemengerot vun 1969 bis 1990 a Schäffe vun 1979 bis 1990, Member vun der LSAP.Logelin-Simon, Armand, 2018. Il y a plusieurs fois 25 ans. Galerie 35 (2017), N° 4, S. 634.

 Literatur 
Reding, Lucien, 1968. Les monnaies gauloises de la collection de M. Franz Erpelding de Niedercorn. Publications de la Section historique de l'Institut grand-ducal de Luxembourg, vol. 84 (1968), S. 167-182.
Weiller, Raymond, 1968. Les monnaies romaines et gallo-romaines de la collection de M. Franz Erpelding de Niedercorn. Publications de la Section historique de l'Institut grand-ducal de Luxembourg, vol. 84 (1968), S. 183-202.
 Weiller, Raymond, 1976. Numismates au pays de Luxembourg. Hémecht 28 (1976) (4): 459-490 (Franz Erpelding: S. 476).

Kategorie:Gebuer 1890
Kategorie:Gestuerwen 1974
Kategorie:Lëtzebuergesch Archeologen
Kategorie:Persounen, no deenen eng Struktur zu Lëtzebuerg genannt ass
Kategorie:Ordre national de la médaille du Mérite sportif